Tarybos ir Komisijos sprendimas
1997 m. rugsėjo 23 d.
dėl Europos Bendrijų Energetikos chartijos sutarties ir Energetikos chartijos protokolo dėl energijos efektyvumo ir su tuo susijusių aplinkosaugos aspektų sudarymo [1]
(98/181/EB, EAPB, Euratomas)
EUROPOS SĄJUNGOS TARYBA,
EUROPOS BENDRIJŲ KOMISIJA,
atsižvelgdamos į Europos anglių ir plieno bendrijos steigimo sutartį, ypač į jos 95 straipsnį,
atsižvelgdamos į Europos bendrijos steigimo sutartį, ypač į jos 54 straipsnio 2 dalį, 57 straipsnio 2 dalies paskutinį sakinį, 66 straipsnį, 73c straipsnio 2 dalį, 87, 99, 100a, 113 straipsnius, 130s straipsnio 1 dalį ir 235 straipsnį, kartu su 228 straipsnio 2 dalies antru sakiniu bei 228 straipsnio 3 dalies antra pastraipa,
atsižvelgdamos į Europos atominės energijos bendrijos steigimo sutartį, ypač į jos 101 straipsnio antrą pastraipą,
atsižvelgdamos į Europos anglių ir plieno bendrijos steigimo sutartimi įsteigto konsultacinio komiteto nuomonę,
atsižvelgdamos į Komisijos pasiūlymą,
atsižvelgdamos į vieningą Tarybos pritarimą pagal Europos anglių ir plieno bendrijos steigimo sutarties 95 straipsnį,
atsižvelgdamos į Europos Parlamento pritarimą [2],
atsižvelgdamos į pagal Europos atominės energijos bendrijos steigimo sutarties 101 straipsnį pareikštą Tarybos patvirtinimą,
kadangi 1991 m. gruodžio 17 d. Europos energetikos chartijos sutartį pasirašė Europos bendrija ir jos valstybės narės;
kadangi 1994 m. gruodžio 17 d. Europos Bendrijos ir jų valstybės narės pasirašė Energetikos chartijos sutartį ir Energetikos chartijos sutarties protokolą dėl energijos efektyvumo ir su tuo susijusių aplinkosaugos aspektų, siekdamos, kad būtų sukurta patikima ir privaloma tarptautinė teisinė sistema toje sutartyje nustatytiems principams ir tikslams įgyvendinti;
kadangi Europos Bendrijos ir jų valstybės narės Energetikos chartijos sutartį nuo jos pasirašymo dienos taikė laikinai pagal Tarybos sprendimus 94/998/EB [3] ir 94/1067/Euratomas [4];
kadangi Energetikos chartijos sutarties principai ir tikslai Europos ateičiai yra labai svarbūs ir Nepriklausomų valstybių sandraugos narėms bei Vidurio ir Rytų Europos šalims leidžia plėtoti savo energetikos potencialą ir kartu padeda didinti energijos tiekimo patikimumą;
kadangi Energetikos chartijos protokolo principai ir tikslai padės užtikrinti didesnę aplinkos apsaugą, ypač skatinant energijos efektyvumą;
kadangi Europos Bendrijos turi sustiprinti iniciatyvą ir didinti savo vaidmenį tam, kad kiek galima aktyviau dalyvautų įgyvendinant Energetikos chartijos sutartį ir Energetikos chartijos protokolą;
kadangi Energetikos chartijos sutarties ir Energetikos chartijos protokolo sudarymas padės pasiekti Europos Bendrijų tikslus;
kadangi Europos bendrijos steigimo sutarties 73c straipsnio 2 dalimi turi būti remiamasi kaip teisiniu šio sprendimo pagrindu, nes Energetikos chartijos sutartis Europos Bendrijoms nustato tam tikrus įpareigojimus dėl kapitalo judėjimo ir mokėjimų tarp Bendrijų ir trečiosios šalies, kuri yra Energetikos chartijos Susitariančioji Šalis;
kadangi Energetikos chartijos sutartis galėtų daryti įtaką Europos bendrijos steigimo sutarties 235 straipsniu pagrįstiems teisėms aktams; kadangi toje sutartyje nustatytiems įpareigojimams dėl bendradarbiavimo energetikos srityje įgyvendinti numatyti tik jos 235 straipsnyje minėti įgaliojimai;
kadangi Energetikos chartijos sutartį ir Energetikos chartijos protokolą turi patvirtinti Europos Bendrijos;
kadangi, siekiant užtikrinti vienodą Europos Bendrijų išorės atstovavimą, ir sudarant sutartis, ir įgyvendinant Europos Bendrijų bei valstybių narių prisiimtus įpareigojimus, turėtų būti nustatyta atitinkama koordinavimo tvarka; kadangi tuo tikslu turėtų būti numatyta galimybė šį sprendimą deponuoti Portugalijos Respublikos Vyriausybei kartu su valstybių narių ratifikavimo dokumentais; kadangi dėl tos pačios priežasties turi būti derinama pozicija, kurią turi priimti Europos Bendrijos ir valstybės narės dėl sprendimų, kuriuos pagal Energetikos chartijos sutartį įsteigta Energetikos chartijos konferencija turi priimti tose srityse, už kurias jos yra bendrai atsakingos;
kadangi Energetikos chartijos konferencijai suteikti savarankiški įgaliojimai priimti sprendimus; kadangi dėl to turi būti numatyta atitinkama tvarka Europos Bendrijų pozicijai Energetikos chartijos konferencijoje pareikšti;
kadangi siekiant, kad Europos Bendrijos toje konferencijoje galėtų veiksmingai dalyvauti, ta tvarka turėtų būti supaprastinta;
kadangi dėl pirmiau minėtos konferencijos sprendimų, reikalaujančių priimti ar keisti Bendrijos teisės aktus, Taryba ir Komisija veikia laikydamosi Europos bendrijos steigimo sutarties 228 straipsnio 1 ir 2 dalyse nustatytų taisyklių;
kadangi tuo atveju, kai sprendimai, kuriuos turės priimti Energetikos chartijos konferencija, susiję su mišrios kompetencijos sritimis, Europos Bendrijos ir valstybės narės, siekdamos bendros pozicijos pagal Europos Bendrijų Teisingumo Teismo jurisprudenciją, turi bendradarbiauti,
NUSPRENDĖ:
1. straipsnis
Energetikos chartijos sutartis ir Energetikos chartijos protokolas dėl energijos efektyvumo ir su tuo susijusių aplinkosaugos aspektų (toliau - Energetikos chartijos protokolas) šiuo sprendimu patvirtinami Europos anglių ir plieno bendrijos, Europos bendrijos ir Europos atominės energijos bendrijos vardu.
Energetikos chartijos sutarties ir Energetikos chartijos protokolo tekstai pridedami prie šio sprendimo.
2. straipsnis
Tarybos pirmininkas Europos bendrijos vardu Energetikos chartijos sutarties ir Energetikos chartijos protokolo patvirtinimo dokumentą Portugalijos Respublikos Vyriausybei įteikia pagal Energetikos chartijos sutarties 39 ir 49 straipsnius ir Energetikos chartijos protokolo 15 ir 21 straipsnius. Pagal tas pačias sąlygas Komisijos pirmininkas patvirtinimo dokumentus deponuoja Europos anglių ir plieno bendrijos bei Europos atominės energijos bendrijos vardu.
Tarybos ir Komisijos pirmininkai atitinkamai Europos bendrijos, Europos anglių ir plieno bendrijos bei Europos atominės energijos bendrijos vardu tariasi su valstybėmis narėmis, siekiant, kiek tai įmanoma, užtikrinti, kad patvirtinimo dokumentai būtų deponuoti vienu metu.
3. straipsnis
1. Poziciją, kurią pagal Energetikos chartijos sutartį įsteigtoje Energetikos chartijos konferencijoje gali tekti pareikšti Europos bendrijai dėl tos konferencijos sprendimų, reikalaujančių priimti arba iš dalies keisti Bendrijos teisės aktus, Taryba, atsižvelgdama į šio straipsnio 3 dalies nuostatas, patvirtina pagal atitinkamas Europos bendrijos steigimo sutarties taisykles.
Taryba sprendžia kvalifikuota balsų dauguma. Tačiau Taryba sprendžia vieningai, jeigu sprendimas, kurį turi priimti pirmiau minėta konferencija, apima sritį, kurioje, priimant Bendrijos vidaus taisykles, būtinas balsų vieningumas.
2. Kitais atvejais poziciją, kurią turi pareikšti Europos bendrija, patvirtina Taryba.
3. Dėl pirmoje šio straipsnio dalyje nurodytų klausimų Taryba ir Komisija reguliariai ir išsamiai informuoja Europos Parlamentą ir suteikia jam galimybę pareikšti savo nuomonę dėl pozicijos, kurią Bendrija turi pareikšti pirmoje šio straipsnio dalyje nurodytoje konferencijoje.
Pirmiau minėtai konferencijai sprendimus priimant pagal Energetikos chartijos sutarties 34 straipsnio 7 dalį, Taryba, prieš priimdama sprendimą, pagal Europos bendrijos steigimo sutarties 228 straipsnio 3 dalyje nustatytas sąlygas tariasi su Europos Parlamentu arba gauna jo pritarimą.
4. Europos anglių ir plieno bendrijos vardu pareikštiną poziciją, kuriai, spręsdama kvalifikuota balsų dauguma ar balsuodama vieningai priklausomai nuo klausimo pobūdžio, pritaria Taryba, patvirtina Komisija.
5. Europos atominės energijos bendrijos vardu pareikštiną poziciją, kuriai, spręsdama kvalifikuota balsų dauguma, pritaria Taryba, patvirtina Komisija.
4. straipsnis
Šis sprendimas skelbiamas Europos Bendrijų oficialiajame leidinyje.
Priimta Briuselyje, 1997 m. rugsėjo 23 d.